Direkteur gedwing om te bedank oor rassisme, slawerny-kommentaarMarc Faber (Foto: gloomboomdoom, Twitter) ŉ Direkteur van die Kanadese mynmaatskappy Ivanhoe, wat ŉ Suid-Afrikaanse platinummaatskappy ontwikkel, is gedwing om te bedank oor rassistiese uitlatings wat hy gemaak het oor slawerny. Marc Faber het in sy nuusbrief, die Gloom, Boom & Doom-verslag, gesê Amerikaners het “200 jaar in die ekonomiese en politieke son geniet onder ŉ wit meerderheid”. Skermgrepe van die nuusbrief word op sosiale media gesirkuleer. “Dank God dat wit mense Amerika bevolk het, en nie swart mense nie, anders sou Amerika soos Zimbabwe gelyk het. En dit kan dalk tog eendag só lyk, maar ten minste het Amerika 200 jaar in die ekonomiese en politieke son geniet onder ŉ wit meerderheid,” het hy geskryf. “Ek is nie ŉ rassis nie, maar die realiteit – maak nie saak hoe polities inkorrek dit is nie – moet uitgespel word. (En laat ons nie vergeet dat Afrika-stamhoofde maar te gelukkig was om hul eie slawe aan wit, swart en Arabiese slawehandelaars te verkoop nie.)” Faber het aan MarketWatch gesê “Afrikane sal altyd die verskoning van [verdrukking] gebruik om te verduidelik waar hulle ekonomies is, en aanvoer dit is die ‘skuld van die koloniste’. Hulle sou baie beter daaraan toe wees onder ŉ stelsel van Westerse kolonialisme.” Ivanhoe het in ŉ verklaring gesê hulle het Faber se bedanking versoek en dit aanvaar. “Ivanhoe Myne heg waarde aan gelykheid, respek en waardigheid vir alle mense,” lui die verklaring. “Ons duld nie rassisme nie. Ivanhoe Mines stem glad nie saam met die sienings oor ras wat Marc Faber in sy Oktober-beleggingsnuusbrief gepubliseer het nie. Ons het gevolglik dr. Faber se bedanking as lid van die raad van direkteure met onmiddellike effek versoek en dit aanvaar.” Faber se CV is ook van die maatskappy se webwerf verwyder. Hy was sedert 2004 ŉ direkteur van die maatskappy. Uittreksel uit Marc Faber se Gloom Boom Doom-verslag van Oktober 2017